EXPOSICIÓ “VESTIR LA MODA. MODES DE VESTIR A LES TERRES DE LLEIDA (SS. XVIII-XX)”” – Ecomuseu de les Valls d'Àneu
EXPOSICIÓ “VESTIR LA MODA. MODES DE VESTIR A LES TERRES DE LLEIDA (SS. XVIII-XX)””
18 d'agost de 2016 EcomuseuAgenda
Paller de Casa Gassia. Del 25 de juliol al 30 de setembre.
La Revolució Francesa (1789-1799) i la revolució industrial foren els dos processos que van marcar un abans i un després, ja que van provocar el desenvolupament de nous sistemes de producció i comerç. Un dels sectors que va sofrir transformacions importants va ser el de la indústria tèxtil pels canvis en els processos d’elaboració, abans artesanals i ara mecànics. Al nostre país també es va patir aquest canvi, al mateix nivell que a Anglaterra o França, que foren els centres més influents. Mostra d’això és que en 1767 a Catalunya es va crear la primera fàbrica d’indianes, teixit de cotó estampat per una sola cara. El 1832 els germans Bonaplata obriren a Barcelona la primera fàbrica que feia servir la màquina de vapor per moure de manera mecànica les màquines de teixir i de filar. El vestit i tot el que hi feia referència va formar part activament d’aquest procés cap a una manera de fer i d’actuar que encara perdura avui en dia. Les terres lleidatanes, des del Pirineu fins a la Plana, no van quedar fora d’aquest procés i lentament es va anar implantant la moda tal i com la coneixem avui en dia. El procés però va ser lent i desigual.
En aquesta exposició s’exhibeixen una seixantena de peces dels segles XVIII, XIX i inicis del XX que procedeixen dels fons dels museus de la Noguera – Balaguer, l’Urgell -Tàrrega, Comarcal de Cervera, de Lleida: diocesà i comarcal i Ecomuseu de les valls d’Àneu. S’hi poden veure des de peces de roba quotidianes a vestits de mudar, vestits de cerimònia i també complements. La mostra es complementa amb imatges i reproduccions d’obres d’art del museu d’Art Jaume Morera de Lleida en les que es pot observar aquesta evolució en la manera de vestir a través de l’art i la fotografia. Diversos professionals dels museus lleidatans han treballat conjuntament en la realització d’aquest projecte.
Ecomuseu de les valls d’Àneu: Del 25de juliol al 30 de setembre de 2016